*Na temelju članka 30. Zakona o komunalnom gospodarstvu („Narodne novine“, broj 68/18, 110/18 i 32/20) direktor trgovačkog društva Gradski parking d.o.o., dana 14. svibnja 2020. godine donosi*

**OPĆI UVJETI**

**KORIŠTENJA JAVNE GARAŽE**

1. **OSNOVNE ODREDBE**

**Članak 1.**

Gradski parking d.o.o. (u daljnjem tekstu: isporučitelj komunalne usluge) ovim Općim uvjetima korištenja javne garaže (u daljnjem tekstu: Uvjeti) određuje način i uvjete korištenja javne garaže.

**Članak 2.**

Ulaskom u javnu garažu prihvaćate ovdje opisane Opće uvjete korištenja javne garaže kao i uvjete propisane Odlukom o korištenju gradskih parkirališta i Općim uvjetima korištenja javnih parkirališta te Cjenikom javne usluge parkiranja na javnim parkiralištima, premještanja i čuvanja vozila, važeće u trenutku korištenja javne garaža.

Parkiranjem vozila na javnoj parkirališnoj površini korisnik sklapa s isporučiteljem komunalne usluge ugovor o korištenju javne parkirališne površine, sukladno članku 1. Općih uvjeta ugovora o korištenju javnih parkirališnih s naplatom.

Ugovorom iz st.2. ovog članka isključuje se čuvanje vozila te odgovornost za nestanak, uništenje ili oštećenje vozila, osim ako zakonom nije drugačije propisano.

**Članak 3.**

Korisnik javne garaže dužan je parkirati vozilo na parkirališno mjesto označeno odgovarajućom prometnom signalizacijom, a prilikom kretanja sa vozilom po garaži pridržavati se prometne signalizacije i uputa dobivenih od isporučitelja komunalne usluge.

Zabranjeno je parkiranje vozila na način da uzrokuje smetnju drugim korisnicima javne garaže, bilo da blokira ulaz ili izlaz ili predstavlja prepreku unutar javne garaže.

Korisnik vozila javnu garažu koristi na vlastitu odgovornost.

Korisnik javne garaže, čije vozilo nije u pokretu u prostotu garaže, dužan je isključiti motor vozila.

**Članak 4.**

U javnoj garaži zabranjeno je pušenje, kao i korištenje i odlaganje zapaljivih sredstava ii ostalih opće opasnih tvari te je zabranjeno ostavljanje otpada u prostoru javne garaže, osim na za to predviđeno mjesto.

U javnoj garaži su zabranjene bilo kakve aktivnosti bez suglasnosti isporučitelja komunalne usluge te sve aktivnosti koje su suprotne važećim propisima Republike Hrvatske.

Korisnicima koji postupaju suprotno odredbama ovih Uvjeta isporučitelj komunalne usluge može ograničiti daljnje korištenje garaže uz prethodno upozorenje.

**II. ODGOVORNOST ISPORUČITELJA KOMUNALNE USLUGE**

**Članak 5.**

Isporučitelj komunalne usluge nije odgovoran za bilo kakav gubitak ili štetu na vozilima i imovini koja se nalazi u vozilima korisnika javne garaže (primjerice: u slučaju ogrebotina na vozilima korisnika javne garaže, u slučaju razbijenih stakala na vozilima korisnika, u slučaju bilo kakvih oštećenja vozila korisnika, u slučaju otuđenja imovine iz vozila korisnika i sl.).

Svi korisnici javne garaže dužni su sva kaznena djela, uključujući oštećenja, krađe ili pokušaja krađe vozila, odmah prijaviti policiji i o njima obavijestiti isporučitelja komunalne usluge putem njegovih radnika.

**III. NASTANAK ŠTETE NA VOZILIMA ILI IMOVINI UNUTAR JAVNE GARAŽE**

**Članak 6.**

U slučaju oštećenja vozila ili bilo kojeg dijela imovine ili strukture u javnoj garaži, korisnik je dužan štetu odmah prijaviti isporučitelju komunalne usluge putem njegovih radnika.

U slučaju oštećenja bilo kojeg dijela imovine ili strukture javne garaže, isporučitelj komunalne usluge može od osobe koja je počinila štetu zatražiti naknadu štete.

**IV. OSIGURANJE VOZILA I IMOVINE**

**Članak 7.**

Korisnik javne garaže dužan je, prije nego što ostavi vozilo na parkirališnom mjestu, provjeriti da je vozilo zaključano, svi prozori i krovni otvori zatvoreni i parkirališna kočnica aktivirana.

Prilikom ostavljanja parkiranog vozila u javnoj garaži osobne stvari i druge vrijednosti ponijeti sa sobom, a ostale stvari/imovinu u vozilu spremiti na sigurno i skriveno mjesto na način da nisu vidljive drugim korisnicima javne garaže.

Korisnici ostavljaju i pokretnine/imovinu u vozilu na vlastitu odgovornost.

**V. ORGANIZACIJA I NAČIN NAPLATE PARKIRANJA**

**Članak 8.**

Naknada za parkiranje u javnoj garaži jasno je istaknuta na cjeniku koji se nalazi na ulazu u javnu garažu te na svim naplatnim mjestima u javnoj garaži.

Plaćanje satnog parkiranja moguće je realizirati na automatskoj blagajni, putem mobilnih uređaja te iznimno kod radnika isporučitelja komunalne usluge u službenoj prostoriji.

Parkiranu kartu korisniku se ne preporuča ostavljati u vozilu, ne oštećivati je i ne držati blizini mobilnih i električnih uređaja te izvora topline.

Korisnik je dužan uslugu parkiranja (satnog) platiti prije napuštanja garaže. Po obavljenom plaćanju korisnik je dužan napustiti garažu u navedenom roku, smatrat će se da je započeo novi sat parkiranja koji je dužan platiti.

**Članak 9.**

Izdavanje R1 računa moguće je isključivo kod radnika isporučitelja komunalne usluge u službenoj prostoriji, te ga je potrebno zatražiti unaprijed**.**

Naknadno izdavanje R1 računa nije moguće.

**Članak 10.**

U slučaju gubitka satne karte, korisnik je obvezan odmah po saznanju prijaviti gubitak isporučitelju komunalne usluge.

U slučaju opisanom u st.1. ovog članka, ukoliko isporučitelj komunalne usluge nije u mogućnosti utvrditi vrijeme ulaska korisnika parkiranja u javnu garažu, u obvezi je podmiriti dvadesetčetverostruki iznos cijene sata parkiranja, sukladno Cjeniku.

**Članak 11.**

Isporučitelj komunalne usluge dužan je osigurati minimalno četiri parkirna mjesta za elektori-punionice, koje moraju biti propisno označene vertikalnom i horizontalnom signalizacijom.

Isporučitelj komunalne usluge dužan je osigurati najmanje četiri parkirna mjesta u svrhu obavljanja dostave za područje stare gradske jezgre osobnim ili manjim dostavnim vozilom, koja moraju biti propisno označena vertikalnom ili horizontalnom signalizacijom.

Pravo korištenja parkirnih mjesta iz st.2 ovog članka imaju poslovni korisnici u staroj gradskoj jezgri u trajanju od 45 minuta dnevno, uz uvjet da su se prethodno evidentirali u evidenciju vozila kod isporučitelj komunalne usluge.

Nakon što korisnici parkiranja iz st.2. ovog članka parkiraju svoje vozilo na parkirano mjesto posebno označeno za tu svrhu, da bi koristili navedeno pravo dužni su se javiti radniku isporučitelja komunalne usluge u službenoj prostoriji.

Istovremeno u javnoj garaži može biti maksimalno četiri korisnika iz st.2. ovog članka.

**Članak 12.**

Javna garaža je pod videonadzorom zbog zaštite ljudi i imovine isporučitelja komunalne usluge.

Snimke videonadzora čuvaju se dva tjedna, a maksimalno 30 dana ukoliko to sustav dozvoljava te se koriste isključivo u svrhu zaštite ljudi i imovine.

Pristup sustavu videonadzora i snimkama imaju ovlaštene osobe voditelja obrade sukladno internim aktima Gradskog parkinga d.o.o.

U javnoj garaži koristi se automatsko prepoznavanje registarske oznake za kontrolu ulaza i izlaza vozila iz javne garaže u svrhu kontrole i naplate usluge parkiranja.

Gradski parking d.o.o. podatke dobivene na osnovi rada sustava za automatsko prepoznavanje registarske oznake koristi isključivo u svrhu kontrole i naplate parkiranja.

Na zahtjev nadležnih državnih tijela u okviru obavljanja poslova iz njihovog zakonom utvrđenog djelokruga snimke će se pregledati, izuzeti i ustupiti istima na daljnje korištenje.

**VI. REKLAMACIJE I INFORMACIJE**

**Članak 13.**

Sve informacije u svezi korištenja javne garaže korisnici mogu zatražiti od radnika isporučitelja komunalne usluge u službenoj prostoriji kod izlaza iz javne garaže.

**Članak 14.**

U skladu sa Zakona o zaštiti potrošača korisnici javne garaže mogu pisane prigovore podnijeti osobno na adresi Gradski parking d.o.o., Draga 14, od ponedjeljka do petka u vremenu od 8:00 do 14:00 sati, putem pošte upućene na istu adresu te putem e-mail-a: reklamacije@gradski-parking.hr.

**VII. PRIJELAZNE I ZAVRŠNE ODREDBE**

**Članak 15.**

Sve ono što nije definirano ovim Općim uvjetima o korištenju javne garaže, primjenjuju se Opći uvjeti korištenja javnih parkirališta s naplatom.

**Članak 16.**

Ovi Opći uvjeti o korištenju javne garaže isporučitelja komunalne usluge (Gradski parking d.o.o.) stupaju na snagu po suglasnosti predstavničkog tijela grada Šibenika osam dana od dana objave u „Službenom glasniku Grada Šibenika“.

Suglasnost Gradskog vijeća Grada Šibenika na Opće uvjete korištenja javne garaže dana je na 20. sjednici Gradskog vijeća Grada Šibenika dana 16. lipnja 2020. godine.

 Direktor

 Goran Bulat, mag.oec.,v.r.